Diari Oficial de la Generalitat Valenciana


Sumari del DOGV 2837, del 30-09-1996 (1996/839380)

ACORD de 24 d'abril de 1996, de la Comissió Territorial d'Urbanisme de València, que fa referència a l'aprovació definitiva de la modificació número 2 del Pla General d'Ordenació Urbana de Rocafort.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2837

Data del DOGV
:   30-09-1996

Secció del DOGV
:   ALTRES DISPOSICIONS

Número del document
:   1996/839380


Data del document
:   24-04-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 24 d'abril de 1996, de la Comissió Territorial d'Urbanisme de València, que fa referència a l'aprovació definitiva de la modificació número 2 del Pla General d'Ordenació Urbana de Rocafort.   
La Comissió Territorial d'Urbanisme de València, en la sessió de 24 d'abril de 1996, va adoptar l'acord següent:  
Vist l'expedient tramés per l'Ajuntament de Rocafort que fa referència a la modificació número 2 del Pla General d'Ordenació Urbana, i de conformitat amb els següents  
Antecedents de fet  
Primer  
El Ple de l'Ajuntament va aprovar inicialment l'expedient l'11 de gener de 1996 i, després del període pertinent d'exposició pública, el va aprovar provisionalment l'11 d'abril de 1996.  
Segon  
L'expedient ha sigut tramés en triple exemplar, confrontat com cal i complet.  
Tercer  
Han sigut tramesos tres exemplars del projecte. El projecte consta d'una memòria informativa i justificativa, normes urbanístiques i plànols. La documentació és suficient per a la finalitat que es pretén.  
Quart  
La Diputació Provincial, Vies i Obres va emetre un informe favorable el 2 d'abril de 1996.  
Cinqué  
Rocafort té un pla general d'ordenació urbana aprovat definitivament el 3 de maig de 1990 per la Comissió Territorial d'Urbanisme de València, i la primera modificació puntual al Pla General aprovada definitivament pel mateix òrgan és del 8 de març de 1995.   
Sisé  
El projecte planteja quatre modificacions puntuals:  
Punt 1. Afecta l'article VII.III i resol la falta de previsió del pla en el trobament entre edificacions corresponents a dos tipus de zonificació, intensiva i extensiva, situades en l'interior d'una mateixa illa, mitjançant la redistribució d'aprofitament dins d'una mateixa illa en què coexisteixen les diferents tipologies.  
Punt 2. Fa referència a l'article N.LS.6.1.T) «Habitatge plurifamiliar reduït». Se simplifica aquest concepte.  
Punt 3. Elimina en la «zona unifamiliar intensiva» article VII.XII, 5.2 i 6.14 l'obligatorietat de fer estudis de detall per als casos de reculada entre alineacions exteriors i façanes.  
Punt 4. Vial de servei paral·lel a la VV- 6044. Pretén la creació d'un vial de servei que cal desenvolupar entre la urbanització Santa Bárbara i la urbanització La Bonaigua, com a vial de vora, no estructural. Defineix amb aquesta finalitat un àmbit de sòl com a «àmbit de protecció vial de servei» plànol 7-b, en paral·lel a la VV-6044. El sòl afectat per la reserva prevista és sòl urbà.  
Fonaments de dret  
Primer  
No hi ha inconvenients urbanístics que entrebanquen l'aprovació de cap de les modificacions plantejades.  
Segon  
El contingut dels articles que s'aproven de les Normes Urbanístiques del Pla General d'Ordenació Urbana de Rocafort és el següent:  
Article VII.III  
Criteris generals de la delimitació d'àmbits d'aplicació:  
En el sòl urbà s'han delimitat diferents zones segons les característiques, la trama urbana, sistema de regulació, tipologies d'edificació i adopció d'usos autoritzables i prohibits. Així mateix, i segons l'especialització ambiental de les diferents àrees de forma diferencial i l'origen històric, s'han delimitat àrees diferencials amb caràcter de subzones d'aplicació de les ordenances. En algun cas amb característiques molt concretes s'ha descendit a una ordenança especial per al tractament d'una problemàtica puntual, de difícil solució amb la inclusió en l'ordenació per zones.  
Sobre la delimitació zonal s'ha superposat una qualificació urbanística amb caràcter intervencionista sobre la millora i manteniment de l'escena urbana, i amb una normativa de protecció desplegada en un capítol a banda.  
Sobre el límit de vora de la delimitació de zona de protecció ambiental generalitzada, cal interpretar que la normativa específica de la zona, quant a condicions estètiques i de tramitació, es trasllada i és aplicable a les façanes dels edificis que donen al carrer en els casos de delimitació per l'eix de la via pública.  
En els casos que hi haja un canvi de zonificació en l'interior d'una illa, si són contigües una qualificació intensiva amb una extensiva, per a evitar els problemes que genera la necessària existència de mitgeres vistes, l'ordenació, en l'àmbit d'unió entre ambdues zonificacions, s'ajustarà a les següents determinacions:  
1. Les edificacions que pertanyen a la zona extensiva podran, en les dues primeres crugies des de línia de façana o parament consolidat d'aquesta i en una profunditat màxima de fins a 7,00 m, adossar-se a mitgera amb un nombre de plantes inferior en una a la que els correspon en la zona intensiva contigua. A partir d'aquest punt i al llarg de tota la mitgera, l'edificació podrà adossar-s'hi únicament en planta baixa. Tot això, sense afectar l'aprofitament atorgat a la parcel·la en aquells casos que la parcel·la estiga consolidada per edificació.  
2. Les edificacions que pertanyen a la zona intensiva hauran de recular tres metres des de la mitgera a partir de la tercera crugia en totes les plantes, a excepció de la planta baixa que podrà mantenir-se a mitgera. En aquestes edificacions queda prohibit qualsevol volum que sobreïsca de l'envolupant de la coberta inclinada, a excepció dels castellets d'escales, nuclis de comunicació en general i aparells elevadors que tindran una alçària màxima des de l'últim entramat horitzontal de 3,85 m. En qualsevol cas, s'autoritza l'increment en el pendent de la coberta inclinada perquè envolte tots o una part dels esmentats castellets.  
En ambdós casos, el nombre de places de garatge necessàries es quantificarà únicament segons la superfície construïda total d'habitatges o de locals comercials.  
Article M.GA.2.8.W.  
B) Habitatge plurifamiliar reduït: és el que, situat sobre una parcel·la comuna amb un altre habitatge i en la mateixa vertical, presenta en conjunt una imatge coherent amb tipologies d'habitatge unifamiliar.  
Article UCR.GKI.4.0.  
Disposició general en la zona: entre mitgeres amb alineació a la façana, susceptible de modificar la disposició entre mitgeres amb doble alineació parcel·la-façana, amb l'obligació que no queden mitgeres vistes i tenint en compte la correcta articulació formal de l'edificació amb les permissibles en les parcel·les veïnes.  
Article WQB.ECL.4.81.  
Reculada entre alineacions exteriors i façanes: es permet però amb les limitacions següents:  
A) Impossibilitat de deixar mitgeres vistes. Si escau, s'obligarà a adossar un tractament lateral idèntic al de la façana a càrrec del que provoca la reculada, i inclòs en el mateix projecte que plantege.  
B) Tancament de parcel·la, en el cas de reculada, amb limitació d'1 m d'alçària per a les obres de fàbrica cegues i necessitat de tractament diàfan de la resta, amb un reixat metàl·lic amb una limitació d'alçària total a 2,50 m.  
Tercer  
La Comissió Territorial d'Urbanisme és l'òrgan competent per a decidir sobre l'aprovació definitiva dels plans generals -i de les seues modificacions- de municipis de menys de 50.000 habitants, de conformitat amb el que estableixen l'article 38.3 de la Llei Reguladora de l'Activitat Urbanística, en relació amb l'article 15.10 del Decret 137/1990, de 30 de juliol, del Consell de la Generalitat Valenciana, pel qual es va aprovar el Reglament dels òrgans Urbanístics de la Generalitat Valenciana.  
Aquesta Comissió Territorial d'Urbanisme de València  
ACORDA:  
Aprovar definitivament la modificació número 2 del Pla General d'Ordenació Urbana de Rocafort.  
L'Ajuntament de Rocafort haurà de notificar el contingut d'aquest acord a tots els particulars interessats en l'expedient abans esmentat.  
Contra aquesta resolució, que no exhaureix la via administrativa, es podrà interposar un recurs ordinari davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir de la data de recepció d'aquesta publicació.  
Tot això, sense perjudici que s'hi puga interposar qualsevol altre recurs que s'estime oportú.  
València, 24 d'abril de 1996  
El secretari de la Comissió Territorial d'Urbanisme,  
JOSÉ MANUEL PALAU